Rachel Sacco, omm ta' 30 sena li ġġieldet kontra l-marda tal-kanċer tgħid li kien miraklu li din il-marda qerrieda m'affettwatx lil binha Luca meta kien fil-ġuf, u li huwa qawwi u sħiħ. F'intervista ma' Newsbook.com.mt, Rachel irrakkontat kif il-vjaġġ tagħha beda ftit jiem wara li kellha lil Luca u ġiet mgħarrfa li kellha kanċer. Hi spjegat kif il-marda tal-kanċer kienet diġà fuqha fl-aħħar xhur tat-tqala. Hija tgħid li l-akbar weġgħa li kellha ma kienx il-kanċer innifsu, imma l-fatt li kienet 'il bogħod minn Luca fl-ewwel jiem ta' ħajtu. Meta fieqet, Luca kellu diġà disa' xhur u tirrakkonta kif bdiet taħdem mill-ewwel fuq ir-rabta emozzjonali bejnha u binha. Madanakollu b'sodisfazzjon tgħid li għalkemm wara daqstant żmien u wara li lil binha kienu jieħdu ħsiebu persuni differenti, illum il-ġurnata bejniethom hemm rabta emozzjonali b'saħħitha. Hija qalet li l-kuraġġ li kellha matul dan il-perjodu xejn faċli huwa dovut għall-qawwa kbira ta' Alla. Rachel tispjega li kitbet l-istorja tagħha dwar l-esperjenza tagħha sakemm fieqet, sabiex meta jikber Luca jkollu l-ktieb bid-dettalji kollha ta' x'ġara, kif ukoll biex jekk tkun taf lil xi ħadd li għaddej minn xi esperjenza simili tgħaddilu l-ktieb biex ikun ta' kuraġġ għalih. Madanakollu tgħid li meta missierha ra l-ktieb lest, issuġġerixxa li jiġi ppubblikat u l-qliegħ imur għal Puttinu Cares. Rachel qalet li l-ktieb bdiet tiktbu meta kienet għadha għaddejja bil-battalja tagħha u fil-fatt partijiet minnu kitbitu minn fuq is-sodda tal-isptar. Il-ktieb Marda fil-Paċi ta' Ġesù qed jinbiegħ mill-ħwienet tal-kotba u stationeries f'Malta u Għawdex għall-prezz ta' €5.00. Il-qliegħ imur għal Puttinu Cares. Min jixtieq jordna kopja tal-ktieb, jista' jikkuntattja lil Rachel Sacco fuq rachelsacco@onvol.net. .td_uid_3_5ee4eaaeb26ed_rand.td-a-rec-img{text-align:left}.td_uid_3_5ee4eaaeb26ed_rand.td-a-rec-img img{margin:0 auto 0 0} #td_uid_4_5ee4eaaeb2b84 .td-doubleSlider-2 .td-item1{background:url(https://cdn.newsbook.com.mt/wp-content/uploads/2018/05/Rachel1-80x60.jpg) 0 0 no-repeat}#td_uid_4_5ee4eaaeb2b84 .td-doubleSlider-2 .td-item2{background:url(https://cdn.newsbook.com.mt/wp-content/uploads/2018/05/Rachel2-80x60.jpg) 0 0 no-repeat} 1 minn 2